
הכר נא
צבי ויינגרטן
שיח לשבת בהר-בחוקותי

דבר אחר, "וכי ימוך":

הדא הוא דכתיב 
"גומל נפשו איש חסד" (משלי יא) – זה הלל הזקן שבשעה שהיה נפטר מתלמידיו היה מהלך והולך עמם. אמרו לו תלמידיו: רבי, להיכן אתה הולך? אמר להם: לעשות מצוה. אמרו לו: וכי מה מצוה זו? אמר להן: לרחוץ בבית המרחץ. אמרו לו: וכי זו מצוה היא? אמר להם: הן! מה אם איקונין של מלכים שמעמידים אותו בבתי טרטיאות ובבתי קרקסיאות מי שנתמנה עליהם הוא מורקן ושוטפן והן מעלין לו מזונות ולא עוד אלא שהוא מתגדל עם גדולי מלכות – אני שנבראתי בצלם ובדמות דכתיב "כי בצלם אלהים עשה את האדם" (בראשית ב) על אחת כמה וכמה.

דבר אחר, "גומל נפשו איש חסד" (משלי יא) – זה הלל הזקן שבשעה שהיה נפטר מתלמידיו היה מהלך והולך עמם. אמרו לו תלמידיו: רבי, להיכן אתה הולך? אמר להם: לגמול חסד עם הדין אכסניא בגו ביתא [עם אותו אורח שבביתי] אמרו לו: כל יום אית לך אכסניא?! [כל יום יש לך אורח?!] אמר להם: והדין נפשא עלובתה לאו אכסניא הוא בגו גופא יומא דין היא הכא למחר לית היא הכא?! [ואותה נפש עלובה אינה אורחת בגופי – שהיום היא כאן ולמחר איננה כאן?!]... 
ויקרא רבה לד, ב

בפרשת בהר מתייחסת התורה לאחת מהסיטואציות הפחות נעימות שנקלעים אליה אנשים ומגדירה זאת במילים: "כי ימוך אחיך". התורה אף מרמזת על ההידרדרות הכלכלית ובסדר יורד מספרת בתחילה על אח שמוכר מאחוזתו, אחריו ישנו אח שמבקש נדבות, ובאחרונה כבר מדובר באח שנאלץ למכור את עצמו לעבד. המדרשים לא מתמקדים ביחסי האנוש בלבד, בין איש לאחיו, אלא פונים למסגרת הכללית יותר של יחסי האדם עם סביבתו ככלל – בעיקר במישור הרוחני. ואכן, התיאור המקראי המתייחס לשלושת השלבים הללו – החל מהיפרדות מקניין עצמי, דרך בקשת הסיוע מאחרים וכלה בהתמכרות לאחר – מתייחס לעולם המוחשי אך לא ניתן להתעלם מהמשמעויות הרגשיות והרוחניות שמסתתרים מאחורי ומתחת למעטה "התמים" של אותו עולם מוחשי.

המדרשים שמרחיבים את הפתח שרמז אליו המקרא מדברים בתחילה על שניים מה"מך"ים הבסיסיים – העני מצד אחד והחולה מצד שני – שניהם ירדו ואיבדו מכוחם ועתה נאלצים להוריד את ראשם ולקבל סיוע חיצוני. אך מהר מאוד הם נעים ומרחיקים לכת ופונים לאפיקים אחרים. כאן המקום להעיר שתיאור המצב נועד בכדי לחתור לציווי – ציווי על טיפול באח היורד, למנוע את נפילתו המתמשכת ולסייע לו לעלות מדרגה, במידת האפשר. כך שבשלב שני בוחנים חכמי המדרש את הטיפול בגוף ומוצאים שגם בה קיימים אלמנטים של עשיית חסד עם מי שהכי קרוב לאדם – הוא עצמו. ועוד יעברו ויגדלו המעגלים ויגיעו לקרובי משפחה וליחסי חכמים ועמי הארצות, לעם ישראל, לאבות האומה ולבסוף אף לקודשא בריך הוא עצמו – אך המעגלים כולם מתחילים מאותה נקודה שהדגשנו – הטיפול בגוף כקרוב. וזאת, כנראה, משום שבחיי אמונה (ולשם הדיון אין זה משנה מהי אותה אמונה) אדם מוצא לו את הקרוב אליו – את נקודות העושר שלו ואף את נקודות העוני. ומאן דהוא שבוחר להתייחס ברצינות לציווי על אהבת האדם, מחפש את האדם הרחוק ואותו הוא מבקש לקרב. 

ציוויי גמילות החסדים הרגילים ואפילו המושג "עניי עירך קודמים" ודומיו נתפסים בריחוק מסויים, לשם דוגמה: ציווי ההפקר של השמיטה ומצוות לקט, שכחה ופאה מחייבות נתינת אופצייה שווה לכל העניים באשר הם, ובסופו של חשבון – אין יחס אישי בין בעל השדה והעניים הבאים ללקט. 

בפרשה זו אנו מתבקשים להפנות את מבטנו לאותו "מך" ולחוש בכאבו. לא מדובר בגרים או בעניים – קבוצות אוכלוסיה, ללא פנים וללא שמות – אלא באחיך, באותו קרוב שאתה מכיר לא מהיום ולא מאתמול, ששמו מזכיר לך אירועים בחייך, שניתן לזהות את פניו עוד בעלטת השחר, את הליכתו בשעות הדמדומים. התורה מבקשת את גמילות החסדים ממקום של מפגש. והמפגש הזה מתחיל, לפני כולם, במפגש עם עצמך – לפני מפגש עם האחר, על האדם לפגוש את עצמו.  

